|  |  |
| --- | --- |
|  |  |
| MINISTRI MÄÄRUS | |  |  | | --- | --- | | 31.05.2024 | nr 23 | |
| **Saamata jäänud täiendava ravimi- ja meditsiiniseadmehüvitise taotlemise ja maksmise kord** |  |

Määrus kehtestatakse ravikindlustuse seaduse § 491 lõike 4 alusel.

**§ 1. Määruse reguleerimisala**

**Käesoleva määrusega kehtestatakse kindlustatud isikul saamata jäänud täiendava ravimi- ja meditsiiniseadmehüvitise taotlemise ja maksmise kord.**

**§ 2. Avaldus**

(1) Saamata jäänud täiendavat ravimi- ja meditsiiniseadmehüvitist (edaspidi *hüvitis*) taotlev isik vormistab avalduse, mis esitatakse Tervisekassale.

(2) Avaldus sisaldab järgmisi taotleja andmeid:

1) ees- ja perekonnanimi ja isikukood;

2) arvelduskonto number;

3) kontakttelefon ja e-posti aadress;

4) allkiri ja avalduse esitamise kuupäev.

(3) Kui isik soovib taotletava hüvitise tasumist kolmanda isiku arvelduskontole, tuleb avalduses täiendavalt märkida nimetatud kolmanda isiku ees- ja perekonnanimi ning arvelduskonto number.

**§ 3. Hüvitise maksmine**

(1) Tervisekassa kannab hüvitise taotleja arvelduskontole 30 päeva jooksul pärast selleks nõutavate dokumentide laekumist Tervisekassasse.

(2) Hüvitise suurus arvutatakse hüvitise väljamaksmise vormistamise kuupäeval retseptikeskuses täiendava ravimi- ja meditsiiniseadmehüvitise salvestunud jäägi summast.

**§ 4. Hüvitise maksmisest keeldumine**

(1) Tervisekassa keeldub hüvitise maksmisest, kui:

1) isikul puudub hüvitise maksmiseks ettenähtud alus;

2) isik esitas hüvitise saamiseks valeandmeid.

(2) Tervisekassa koostab hüvitise maksmisest keeldumise kohta põhjendatud otsuse.

(3) Tervisekassa toimetab hüvitise maksmisest keeldumise otsuse hüvitist taotlenud isikule kätte kirjalikult 30 päeva jooksul pärast hüvitise taotlemiseks nõuetekohase taotluse esitamist.

**§ 5. Määruse jõustumine**

Määrus jõustub 1. jaanuaril 2025. a.

(allkirjastatud digitaalselt)

Riina Sikkut

terviseminister

(allkirjastatud digitaalselt)

Maarjo Mändmaa

kantsler